               ЕВРОПЕЙСКА КОМИСИЯ
            Брюксел, 5.6.2019
            COM(2019) 501 final
            Препоръка за
            ПРЕПОРЪКА НА СЪВЕТА
            относно националната програма за реформи на Белгия за 2019 г. и съдържаща становище на Съвета относно програмата за стабилност на Белгия за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Белгия за 2019 г. и съдържаща становище на Съвета относно програмата за стабилност на Белгия за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. Тя взе предвид Европейския стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията прие Доклада за механизма за предупреждение, в който Белгия не е посочена като държава членка, за която ще се извърши задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие Препоръката относно икономическата политика на еврозоната („Препоръката за еврозоната“).

               (2)Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз Белгия следва да гарантира пълното и своевременно изпълнение на Препоръката за еврозоната в съответствие с препоръки 1—3 по-долу.

               (3)Докладът за Белгия за 2019 г.
                  2
                беше публикуван на 27 февруари 2019 г. В него бяха оценени напредъкът на Белгия в изпълнението на специфичните за държавата препоръки, приети от Съвета на 13 юли 2018 г., последващите действия във връзка с препоръките, отправени към Белгия през предходните години, както и напредъкът на страната по отношение на националните ѝ цели по стратегията „Европа 2020“.

               (4)На 26 април 2019 г. Белгия представи своята национална програма за реформи за 2019 г. и своята програма за стабилност за 2019 г. Двете програми бяха оценени едновременно, за да бъдат отчетени взаимовръзките между тях.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  3
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление
                  4
               .

               (6)Спрямо Белгия понастоящем се прилагат предпазните мерки на Пакта за стабилност и растеж и правилото за дълга. В своята програма за стабилност за 2019 г. правителството планира постепенно да подобри номиналното салдо — от дефицит в размер на 0,7 % от БВП през 2018 г. до 0,0 % от БВП през 2022 г. Въз основа на преизчисленото структурно салдо
                  5
                не се планира средносрочната бюджетна цел, определена при балансирано в структурно отношение състояние на бюджета, да бъде постигната през периода, обхванат от програмата за стабилност за 2019 г. След като достигна най-високо равнище от почти 107 % от БВП през 2014 г. и спадна до 102 % от БВП през 2018 г., се очаква до 2022 г. съотношението на консолидирания държавен дълг към БВП да намалее до 94 % съгласно програмата за стабилност за 2019 г. Макроикономическият сценарий в основата на тези бюджетни прогнози е реалистичен. В същото време мерките, необходими за подкрепа на планираните цели за дефицита от 2020 г. нататък, все още не са определени, което допринася за прогнозираното влошаване на структурното салдо през 2020 г., при условие че политиките не претърпят изменения, според прогнозата на Комисията от пролетта на 2019 г.

               (7)На 5 юни 2019 г. Комисията публикува доклад, изготвен в съответствие с член 126, параграф 3 от ДФЕС, поради неспазване на правилото за дълга от страна на Белгия през 2018 г. След преценка на всички значими фактори, в доклада бе заключено, че настоящият анализ не е напълно убедителен що се отнася до това дали критерият за дълга, определен в Договора и в Регламент (ЕО) № 1467/1997, е спазен или не.

               (8)В своята програма за стабилност за 2019 г. Белгия потвърждава искането, заложено в нейния проект на бюджетен план за 2019 г., да се възползва от гъвкавост в рамките на предпазните мерки съгласно „Съвместно договорена позиция относно гъвкавостта в рамките на Пакта за стабилност и растеж“, одобрена от Съвета по икономически и финансови въпроси през февруари 2016 г. Белгия поиска временно отклонение от 0,5 % от БВП от необходимата корекция за постигане на средносрочната бюджетна цел с оглед на изпълнението на важни структурни реформи с положително въздействие върху дългосрочната устойчивост на публичните финанси. Структурните реформи се отнасят до пенсионна реформа, „изместване на данъчната тежест“, реформа на корпоративното данъчно облагане, реформа на пазара на труда, както и реформа на публичната администрация. В прогнозата на Комисията от пролетта на 2019 г. се потвърждава, че Белгия спазва минималния целеви показател през 2019 г., като осигурява предпазен марж по отношение на прага на дефицита от 3 % от БВП. Всички мерки вече са приети на законодателно равнище, с изключение на реформата на публичната администрация. Предвид тяхното естество, и особено що се отнася до изместването на данъчната тежест и реформата на корпоративния данък, продължава да има неясноти относно тяхното въздействие в краткосрочен план, по-специално като се има предвид факта, че те не са неутрални по отношение на бюджета, а това влоши състоянието на бюджета. Въпреки това те са подобрили потенциала за растеж на икономиката и са намалили равнището на безработица и рисковете от макроикономически дисбаланси, оказвайки положително въздействие върху устойчивостта на обслужването на дълга в средносрочен до дългосрочен план. Въз основа на това съгласно оценката към настоящия момент Белгия отговаря на условията за поисканото временно отклонение от 0,5 % от БВП през 2019 г., при условие че страната изпълнява договорените реформи по подходящ начин, което ще бъде проследено в рамките на европейския семестър.

               (9)На 13 юли 2018 г. Съветът препоръча на Белгия да направи необходимото номиналният темп на растеж на нетните първични държавни разходи да не надвишава 1,8 % през 2019 г., което съответства на годишна структурна корекция от 0,6 % от БВП. Тъй като Белгия отговаря на условията за поисканото временно отклонение от 0,5 % от БВП съгласно клаузата за структурна реформа, изискваната структурна корекция за 2019 г. може да бъде намалена до 0,1 % от БВП, което съответства на номинален темп на растеж на нетните първични разходи, който не надвишава 2,8 % през 2019 г. Въз основа на прогнозата на Комисията от пролетта на 2019 г. съществува риск от значително отклонение от препоръчаната корекция за постигане на средносрочната бюджетна цел през 2018 г. и 2019 г., взети заедно.

               (10)През 2020 г., предвид че съотношението на консолидирания държавен дълг към БВП в Белгия надвишава 60 % от БВП и че прогнозната разлика между фактическия и потенциалния БВП е 0,1 %, номиналният темп на растеж на нетните първични държавни разходи не следва да надвиши 1,6 %, което съответства на структурна корекция от 0,6 % от БВП, произтичаща от общоприетата корекционна матрица на изискванията съгласно Пакта за стабилност и растеж. Въз основа на прогнозата на Комисията от пролетта на 2019 г., при условие че политиките не претърпят изменения, през 2020 г. съществува риск от значително отклонение от това изискване. На пръв поглед Белгия няма да спази правилото за дълга през 2019 г. и 2020 г. Като цяло Съветът е на мнение, че следва да се вземат необходимите мерки, считано от 2019 г., за да бъдат спазени разпоредбите на Пакта за стабилност и растеж. Използването на извънредни приходи за допълнително намаляване на съотношението на консолидирания държавен дълг към БВП ще бъде от значение. Средносрочната и дългосрочната устойчивост на публичните финанси на Белгия продължават да бъдат изложени на риск заради съчетанието от високо съотношение на дълга към БВП и очакваното увеличаване на разходите, свързани със застаряването на населението, по-специално във връзка с пенсиите и дългосрочните грижи. През 2015 г. на законодателно равнище беше приет набор от пенсионни реформи и това доведе до увеличаване на законоустановената пенсионна възраст от 65 на 66 години, считано от 2025 г., и на 67 г., считано от 2030 г. Освен това изискванията за възраст и трудов стаж, за да се ползва ранно пенсиониране, бяха направени по-стриктни. Въпреки това публичните разходи за пенсии ще се увеличат с 2,9 процентни пункта от БВП до 2070 г., предимно през следващите две десетилетия. Освен това условията за ранно пенсиониране за няколко големи групи държавни служители продължават да бъдат по-благоприятни от стандартните. Очаква се публичните разходи за дългосрочни грижи да нараснат с 1,7 процентни пункта от БВП до 2070 г., а това представлява надвишаващо средните стойности увеличение, което започва от едно от най-високите равнища в ЕС. Организационната фрагментарност в сферата на дългосрочните грижи, при която понастоящем правомощията са разпръснати на различни административни равнища, представлява предизвикателство за някои измерения на ефективността на разходите, поради което нетното въздействие от неотдавнашното прехвърляне на отговорности все още не е ясно. Укрепването на управлението ще спомогне за постигането на желаното повишаване на ефективността. Възможно е евентуално да се оптимизира комбинацията от грижи, за да се увеличи ефективността на разходите на системата за дългосрочни грижи.

               (11)Съставът и ефективността на публичните разходи могат да бъде подобрени, за да се осигури възможност за допълнителни публични инвестиции. Въпреки неотдавнашния спад общият размер на разходите като дял от БВП в Белгия продължава да е сред най-високите в еврозоната. Високото равнище на публичните разходи показва, че съществува възможност за по-голяма фискална корекция, основана на разходите. Предвид високото равнище на публичните разходи, резултатите от определени политики и качеството на някои публични услуги повдигат въпроси относно ефективността на разходите. Прегледите на разходите и оценките на политиките могат да помогнат на Белгия да определи приоритети и да подобри ефективността на публичните разходи. Освен това прегледите на разходите биха могли да се използват за оценяване на ефикасността на непрякото публично подпомагане за научноизследователска и развойна дейност в предприятията, което е на едно от най-високите равнища в Европейския съюз като процент от БВП и е продължило да се увеличава през изминалата година. Наскоро федералните и регионалните органи изразиха своя интерес да интегрират прегледа на разходите в бюджетните си механизми.

               (12)Понастоящем бюджетната координация между отделните структури не е достатъчно гъвкава, за да осигури възможност за публични инвестиции в широкомащабни проекти. Ефективната бюджетна координация е от основно значение във федерална държава членка като Белгия, където голяма част от разходните правомощия са възложени на органите на управление на поднационално равнище. Въпреки споразумението за сътрудничество, подписано през 2013 г., все още липсва официално споразумение за годишни цели на всички равнища на управление, а това затруднява бюджетната координация. За разлика от практиката в рамките на предишни програми за стабилност, при които консултативният комитет „вземаше предвид“ фискалната траектория, всички равнища на управление са одобрили общата фискална траектория, представена в програмата за стабилност за 2018 г., и са подкрепили постигането на фискалните цели до 2020 г. за всички равнища на управление. Въпреки че благодарение на това одобрение общата траектория изглежда по-надеждна, не е постигнато официално споразумение за годишните фискални цели на всяко равнище на управление. Липсата на споразумение за целите на всяко равнище на управление може да застраши жизнеспособността на общата траектория за постигане на средносрочната цел. Също така това не позволява на звеното на Висшия съвет по финансите, което отговаря за нуждите от финансиране на публичния сектор, да осъществява ефективно наблюдение на спазването на тези цели. В програмата за стабилност за 2019 г. са включени само индикативни общи и междинни бюджетни цели, тъй като изборите на федерално равнище и на равнище региони и общности се състояха на 26 май 2019 г.

               (13)Отбелязаният наскоро икономически растеж доведе до създаване на повече работни места, а заетостта бележи най-високото си равнище за последните десет години. Независимо от това преминаването от състояние на липса на заетост или безработица към заетост продължава да е слабо и Белгия не е на път да постигне своята цел за заетост от 73,2 % по стратегията „Европа 2020“. Все още има големи регионални различия по отношение на пазара на труда. Младежката безработица в Брюксел е доста над средното равнище за Съюза. Участието на пазара на труда е слабо при нискоквалифицираните работници, хората с мигрантски произход, по-възрастните работници и хората с увреждания, което показва, че както структурни, така и специфични за съответната група фактори възпрепятстват интеграцията им на пазара на труда, а съществуващите мерки за активизиране не дават еднакви резултати за всички групи от населението. Нивото на заетост на по-възрастните работници (55—64 години) остава под средното равнище за ЕС, а разликата спрямо средната стойност за Съюза продължава да се увеличава за лицата над 60 години. Хората с мигрантски произход, по-специално жените, продължават да се сблъскват с по-високи равнища на безработица, по-ниски равнища на заетост, по-висок процент на бедност сред работещите и свръхквалификация. Въпреки че бяха предприети някои мерки за подпомагане на интеграцията на новопристигналите и за борба с дискриминацията, все още липсва координиран подход за справяне с предизвикателствата, пред които са изправени хората с мигрантски произход. За да се преодолее слабото участие на пазара на труда, са предприети мерки в контекста на „Споразумението за работни места“, но все още предстои да бъде оценено тяхното въздействие.

               (14)Продължават да са налице съществени възпиращи фактори за започване на работа. Въпреки че изместването на данъчната тежест намали натиска върху трудовите доходи, средно този натиск продължава да бъде висок за всички заплати, с изключение на много ниските (петдесет процента от средната работна заплата). Белгия продължава да бъде единствената държава членка, в която обезщетенията за безработица са безсрочни, макар и постепенно да намаляват. Съществуват финансови фактори, които възпират получателите на обезщетения за болест и увреждания, както и втория работещ член на домакинството, да започват работа на пълно работно време. По-специално финансовите стимули за започване на работа (на пълно работно време) на самотните родители (и в по-малка степен двойките с деца) са ограничени, тъй като те са изправени пред комбинация от разходи и отнемане на обезщетения. Освен това може да възникнат проблеми с координацията заради разпределянето на отговорностите за социалната закрила между федералното, регионалното и местното равнище на управление. Системата за социална сигурност не обхваща всички заети лица и някои от тях не са обхванати от социална закрила.

               (15)Влошаването на образователните резултати и наличието на значителни различия в образователната система продължават да будят безпокойство. Може да бъде постигнато подобрение по отношение на процента на младите хора, които не владеят основни умения, по-специално във Френската общност, където техният дял е над средното равнище за ОИСР. Различията в образователните резултати, които се дължат на социално-икономическия и мигрантския произход, са големи. Учителите се нуждаят от по-голяма подкрепа, за да се справят с многообразието. Продължава да е налице необходимостта тяхното продължаващо професионално развитие да се адаптира. Реформите за подобряване на образователните резултати и за преодоляване на различията трябва да бъдат засилени, за да се стимулират устойчивият и приобщаващ растеж, който се основава на интензивно използване на знания, и социалното приобщаване. Изпълнението на „Пакта за високи постижения“, ключовата училищна реформа на Френската общност за подобряване на основните умения, ефикасността и управлението и за преодоляване на неравенствата, напредва. Приети са постановления за организацията на работата на учителите, общите основни учебни програми, статута на училищните директори, както и по-доброто владеене на френски език от новодошлите ученици, които ще започнат да се прилагат от септември 2020 г. Фламандската общност ще започне да изпълнява някои реформи в средното образование от 2019/2020 г., но ранното насочване на учениците продължава да буди безпокойство. Въздействието на тези реформи и мерки ще зависи също от тяхното ефективно изпълнение и наблюдение. Също така Федералният парламент намали възрастта за задължително образование от шест на пет години. Предвид че разходите за образование вече са високи, реформите ще трябва да се прилагат с по-силен акцент върху повишаването на ефикасността и ефективността на системата и върху нейния капацитет за осигуряване на умения, които са ориентирани към бъдещето и съответстват на пазара на труда.

               (16)Несъответствията между търсените и предлаганите умения и слабата трудова мобилност възпрепятстват увеличаването на работните места и растежа на производителността. Въпреки някои регионални и федерални мерки, предприети за преодоляване на недостига на умения и постигане на по-висока активност, включително в контекста на „Споразумението за работни места“, в няколко сектора се наблюдава недостиг на работна ръка, по-специално в областта на информационните и комуникационните технологии, строителството и здравеопазването. Растежът в сектора на строителството се възпира от липсата на умения и недостига на работна ръка. В някои сектори има голяма нужда от преквалифициране и повишаване на квалификацията на работната ръка. Участието на възрастните в образованието и обучението и в трудовата мобилност също са на ниско равнище. Слабите езикови умения представляват сериозен проблем, по-специално в Брюксел, където за около 50 % от предлаганите работни места се изисква владеенето и на френски, и на нидерландски език, в съответствие с националната програма за реформи. Процентът на завършилите висше образование е висок, но дипломантите в областта на науката, технологиите, инженерството и математиката (НТИМ) са твърде малко. През 2016 г. Белгия се нарежда на 26-о място в ЕС по завършилите висше образование в областта на НТИМ, като делът на новопостъпилите студенти в съответните области във висшето образование, и по-специално на жените, е малък. Цялостното изпълнение на „Плана за действие за НТИМ за периода 2012—2020 г.“ във Фландрия показва напредък, но броят на лицата, завършили средно техническо и професионално обучение в областта на НТИМ, е в застой от 2010 г. насам. Френската общност не разполага със стратегия в сферата на политиката за НТИМ и прилагането на нейния приет наскоро училищен план „Стратегия за цифрово образование“ все още предстои. Недостигът на професионалисти със знания в сферата на предприемачеството в областта на науката, технологиите, инженерството и математиката възпрепятства развитието на стартиращите предприятия. Общото равнище на уменията в областта на цифровите технологии е добро, но не се подобрява. В националната програма за реформи се подчертава споразумението между Фландрия и Валония за подобряване на трудовата мобилност между регионите.

               (17)Научноизследователската и развойната дейност са концентрирани в няколко сектора, a разпространението на иновациите в останалата част от икономиката не е достатъчно и това в крайна сметка възпрепятства растежа на производителността. Изглежда, че в регионите и общностите, различни от Фландрия, научните изследвания в публичния сектор са под средното равнище за Съюза. По отношение на научните изследвания, развойната дейност и иновациите са налице също така регионални и подрегионални различия. В Националния пакт за стратегически инвестиции укрепването на цифровизацията се определя като многообещаваща възможност за повишаване на производителността и капацитета за иновации на Белгия. Това изисква инвестиции в цифрова инфраструктура, включително предприемане на ефективни стъпки за успешното разгръщане на 5G, човешки капитал и предприемачески дух, както и ускорено внедряване на цифрови технологии, по-специално от страна на онези предприятия, които до момента изостават в това отношение.

               (18)Качеството на пътната инфраструктура се влошава след години на ниски публични инвестиции. В същото време изглежда, че поддържането на широка и гъста пътна мрежа не е икономически ефективно за регионите и местните власти. Пътищата в Белгия са сред най-натоварените в ЕС. Железопътната инфраструктура е гъста и с добро качество, но нейното завършване и модернизиране продължават да представляват предизвикателство и е налице претоварване, особено около Брюксел и в районите за достъп до пристанищата в Антверпен и Зеебрюге. Предвижда се да бъдат направени значителни инвестиции в крайградски железопътни инфраструктури и сигнализации, но те са възпрепятстват по-специално от бюджетните правила за разпределянето на средства в отделните региони. Освен това небалансираните стимули и пречките пред конкуренцията и инвестициите в националните пътнически железопътни услуги и междуградските автобусни превози ограничават предлагането и търсенето на алтернативни колективни и нисковъглеродни транспортни услуги. Увеличаването на задръстванията се обяснява отчасти с непрекъснатото повишаване на броя на леките автомобили, стимулирано от липсата на пътни такси, намалението за служебни автомобили и ниското данъчно облагане в областта на околната среда. Високите такси, с които се облагат сделките за недвижимо имущество, и схемата за служебните автомобили се отразяват отрицателно върху мобилността. Качеството на железопътните услуги е спаднало, а осигуряването на градски обществен транспорт и на обществен транспорт между градовете и селата се нуждае от подобрение, особено във Валония, където достъпът до заетост представлява основен проблем за лицата, търсещи работа. Съгласно националната програма за реформи във всички региони се правят значителни инвестиции и се провеждат реформи, а на федерално равнище и в сътрудничество с регионите завършването на крайградската железопътна мрежа около Брюксел напредва. Белгия е приела закон за отваряне на националните железопътни услуги, но делът на услугите за пътнически превози, предоставяни в рамките на задължения за обществени услуги с пряко възложен договор, остава много висок в страната. Не е разрешено частните автобусни оператори да предоставят междуградски автобусни услуги. Наредбите за таксиметровите услуги се различават при отделните местни органи. Въпреки че регионите са разработили свои собствени планове за мобилност, сложната координация възпрепятства следването на последователна визия за мобилността в Белгия, в т.ч. с евентуалното участие на погранични градове и региони. Има възможност регулаторът в сферата на железопътния транспорт да разгърне обхвата на регулаторните си дейности.

               (19)Налице са значителни нужди от инвестиции в подкрепа на енергийния преход. Обновяването на стария жилищен фонд, което предхожда въвеждането на енергийни норми, ще спомогне за постигането на целите за намаляване на емисиите за 2020 г. и 2030 г. Въвеждането на алтернативни горива е на доста слабо равнище. Необходимо е да се направят големи инвестиции в производството на енергия, както и в капацитета за междусистемни връзки, интелигентните мрежи, съхраняването на енергия и енергийната ефективност.

               (20)Въпреки усилията на правителството регулаторната и административната тежест за предприятията продължават да бъдат големи и това възпрепятства предприемачеството. Данъчното облагане бе намалено за стартиращите и малките предприятия, но продължава да бъде сложно за финансовите инвестиции. Белгия промени своя кодекс в областта на дружественото право, като намали броя на правните форми на дружествата, улесни законната електронна комуникация, намали изискванията за минимален капитал, както и, според националната програма за реформи, промени законодателството в областта на несъстоятелността, така че да включва по-специално свободните професии. Въпреки тези усилия обаче има големи закъснения при даването на разрешения за строеж, регистрирането на собствеността е скъпо, а съдебните производства са продължителни. Административното правосъдие е изправено пред предизвикателства, които се дължат на липсата на ресурси и продължителните процедури и водят до съществени закъснения, по-специално при даването на разрешения за строеж, но и при процедурите за възлагане на обществени поръчки. Освен това координацията във връзка с политиката в областта на климата, енергетиката, цифровите технологии и транспорта е сложна и невинаги ефективна. Сътрудничеството между митническите органи и органите за надзор на пазара е под оптималното равнище и това води до увеличаване на риска несъответстващи на изискванията стоки да влизат в ЕС през границите на Белгия. Оценката на въздействието би могла да се интегрира по-добре в процеса на изготвяне на политики. Качеството на цифровите обществени услуги за предприятията е ниско. Липсата на цифровизация на съдебната система продължава да бъде сериозно предизвикателство, особено за събирането на данни. Завършването на цифровизацията на правосъдието е важно условие за допълнителни подобрения на качеството на съдебната система, като например актуализирането на бизнес процесите и по-доброто управление на човешките и финансовите ресурси в съдилищата.

               (21)Пречки пред конкуренцията и инвестициите в сферата на някои бизнес услуги възпрепятстват растежа и производителността. Навлизането на нови доставчици на услуги е значително под средното равнище за ЕС, а печалбите са над него. Според показателя на Комисията за рестриктивност белгийската регулаторна рамка за счетоводители, данъчни консултанти, архитекти и агенти на недвижими имоти е значително по-ограничителна от средното равнище за ЕС. С приет наскоро закон бяха въведени по-строги изисквания за патентните представители. Според Федералното бюро за планиране ако се намали съществено регулаторната тежест в рамките на правните, счетоводните и архитектурните услуги, производителността на труда ще се увеличи. Регулираните нотариални такси за сделки с недвижими имоти са значителни и се добавят към високите такси за регистрация. Регионите са осъществили различни реформи в областта на занаятчийските и търговските професии. Секторът на търговията на дребно продължава да е изправен пред оперативни ограничения, които възпрепятстват неговата производителност и инвестициите. Конкуренцията между супермаркетите е под оптималното равнище, основно заради високата концентрация и ниската входна и изходна динамика. Според показателя за рестриктивност в търговията на дребно Белгия се нарежда на шесто място сред държавите с най-много ограничения по отношение на работната среда за търговците на дребно. В националната програма за реформи се изтъкват неотдавнашните реформи в Брюксел за улесняване на установяването на търговците на дребно. Пазарът на телекомуникационни услуги се характеризира с високо ниво на концентрация (подсилено допълнително от неотдавнашни поглъщания) и слаба конкуренция. Това става ясно и от относително високите цени за стационарни услуги в сравнение със сходни държави. При фиксираните мрежи пазарът на дребно се характеризира с географски определени дуополи на съществуващите и кабелните оператори. Това може да създаде пречки за предоставянето на пакетни услуги, съчетаващи стационарни и мобилни услуги, от страна на някои оператори. В националната програма за реформи се изтъква приемането на реформата на законодателството в сферата на икономиката с цел по-добро спазване на правото в областта на конкуренцията и по-добро функциониране на белгийския орган за защита на конкуренцията чрез по-ефикасни процедури и намаляване на риска от бъдещи спорове пред Cour des Marchés/Marktenhof. Белгийският орган за защита на конкуренцията разполага с ограничени ресурси в сравнение с ресурсите на органите за защита на конкуренцията на други държави членки.

               (22)Програмирането на средствата от ЕС за периода 2021—2027 г. би могло да спомогне за преодоляване на някои от пропуските, посочени в препоръките, по-специално в областите, обхванати от приложение Г към доклада за страната
                  6
               . Това ще позволи на Белгия да използва тези средства по възможно най-добрия начин за установените сектори, като се отчитат регионалните различия.

               (23)В рамките на европейския семестър за 2019 г. Комисията направи цялостен анализ на икономическата политика на Белгия и го публикува в доклада за страната от 2019 г. Тя оцени също програмата за стабилност за 2019 г., националната програма за реформи за 2019 г., както и предприетите последващи действия във връзка с препоръките към Белгия, отправени през предходните години. Комисията взе предвид не само тяхното значение за провеждането на устойчива фискална и социално-икономическа политика в Белгия, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнището на Съюза към бъдещите решения на държавите членки.

               (24)С оглед на тази оценка Съветът разгледа програмата за стабилност за 2019 г., като становището му
                  7
                е изразено по-специално в препоръка 1 по-долу,

               ПРЕПОРЪЧВА на Белгия да предприеме следните действия през 2019 г. и 2020 г.:

               1.Да гарантира, че номиналният темп на растеж на нетните първични държавни разходи не надвишава 1,6 % през 2020 г., което съответства на годишна структурна корекция от 0,6 % от БВП. Да използва извънредните приходи, за да ускори намаляването на съотношението на консолидирания държавен дълг към БВП. Да продължи реформите за гарантиране на фискалната устойчивост на дългосрочните грижи и пенсионните системи, включително чрез ограничаване на възможностите за ранно напускане на пазара на труда. Да подобри състава и ефективността на публичните разходи, по-специално чрез преглед на разходите, и координацията на фискалните политики от всички равнища на управление, за да се създаде възможност за публични инвестиции.

               2.Да премахне възпиращите фактори за осъществяването на трудова дейност и да укрепи ефективността на активните политики за заетостта, по-специално за нискоквалифицираните работници, по-възрастните работници и хората с мигрантски произход. Да повиши резултатите и възможностите за приобщаване на системите за образование и обучение и да преодолее несъответствията между търсените и предлаганите умения.

               3.Да насочи икономическата политика във връзка с инвестициите към устойчивия транспорт, включително модернизирането на железопътната инфраструктура, ниските въглеродни емисии и енергийния преход и научните изследвания и иновациите, по-специално в областта на цифровизацията, като се вземат предвид регионалните различия. Да се справи с увеличаващите се предизвикателствата пред мобилността, като укрепи стимулите и премахне пречките пред увеличаването на търсенето и предлагането на колективен транспорт и транспорт с ниски емисии.

               4.Да намали регулаторната и административната тежест, за да насърчи предприемачеството, и да премахне пречките пред конкуренцията в сферата на услугите, особено в областта на телекомуникациите, търговията на дребно и професионалните услуги.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        SWD (2019) 1000 final.

                     (3)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (4)

                        СОМ(2014) 494 final.

                     (5)

                        Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методика.

                     (6)

                        SWD (2019) 1000 final.

                     (7)

                        Съгласно член 5, параграф 2 от Регламент (ЕО) № 1466/97 на Съвета.


               ЕВРОПЕЙСКА КОМИСИЯ
            Брюксел, 5.6.2019
            COM(2019) 507 final
            Препоръка за
            ПРЕПОРЪКА НА СЪВЕТА
            относно националната програма за реформи на Ирландия за 2019 г. и съдържаща становище на Съвета относно програмата за стабилност на Ирландия за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Ирландия за 2019 г. и съдържаща становище на Съвета относно програмата за стабилност на Ирландия за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси
                  2
               , и по-специално член 6, параграф 1 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. Тя взе предвид европейския стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията прие също доклада за механизма за предупреждение, в който беше посочено, че Ирландия ще бъде една от държавите членки, за които ще бъде извършен задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие препоръката относно икономическата политика на еврозоната (наричана по-долу „препоръка за еврозоната“).

               (2)Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз, Ирландия следва да гарантира пълното и навременно изпълнение на препоръката за еврозоната, както е посочено в препоръки 1 и 3 по-долу. По-специално съсредоточаването на икономическата политика, свързана с инвестиции, в посочените области и въвеждането на данъчни мерки ще спомогнат по отношение на втората препоръка за еврозоната, що се отнася до подкрепата на инвестициите, подобрението на публичните финанси и борбата с агресивното данъчно планиране.

               (3)Докладът за Ирландия за 2019 г.
                  3
                беше публикуван на 27 февруари 2019 г. В него бе оценен напредъкът на Ирландия в изпълнението на специфичните за държавата препоръки, приети от Съвета на 13 юли 2018 г., последващите действия във връзка с препоръките, отправени към Ирландия през предходните години, както и напредъкът на страната по националните ѝ цели по стратегията „Европа 2020“. В него бе включен и задълбоченият преглед по член 5 от Регламент (ЕС) № 1176/2011, чиито резултати също бяха публикувани на 27 февруари 2019 г.
                  4
                Анализът на Комисията я доведе до заключението, че в Ирландия са налице прекомерни дисбаланси. По-специално натрупаният висок частен и публичен дълг и нетните външни задължения правят Ирландия уязвима на сътресения, но променливите на потоците продължават да се подобряват. Размерът на частния дълг остава голям, но икономическият растеж продължава да спомага за намаляването му. Дейностите на многонационалните предприятия продължават да оказват влияние върху корпоративния дълг. Задлъжнялостта на домакинствата изглежда като цяло в съответствие с основните икономически показатели, въпреки че е голяма в сравнение с разполагаемия доход. Държавният дълг се очаква да остане низходящ, като дефицитът се приближава към балансирана позиция. В продължение на няколко години се наблюдаваше бързо увеличение на цените на жилищата, но напоследък темповете се забавиха. Цените на жилищата се обуславят до голяма степен от ограниченото предлагане, без да има явни признаци за надценяване. Макар и все още голям, размерът на необслужваните заеми намаля още повече, при все че дългосрочните просрочени задължения намаляват с по-бавни темпове.

               (4)На 17 април 2019 г. Ирландия представи своята национална програма за реформи за 2019 г., а на 29 април 2019 г. своята програма за стабилност за 2019 г. Двете програми бяха оценени едновременно, за да бъдат отчетени взаимовръзките между тях.

               (5)Съответните специфични за страната препоръки бяха отразени при програмирането на европейските структурни и инвестиционни фондове („ЕСИ фондове“) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на EСИ фондовете с доброто икономическо управление
                  6
               .

               (6)Спрямо Ирландия понастоящем се прилагат предпазните мерки на Пакта за стабилност и растеж и тя подлежи на правилото за дълга. В своята програма за стабилност за 2019 г. правителството очаква номиналният дефицит да се подобри до 0,2 % от БВП през 2019 г. и след това да продължи да се подобрява постепенно до 1,3 % от БВП през 2023 г. Въз основа на преизчисленото структурно салдо
                  7
                средносрочната бюджетна цел, която е структурен дефицит от 0,5 % от БВП, може да бъде постигната до 2022 г. Според програмата за стабилност съотношението на консолидирания държавен дълг към БВП се очаква да спадне до 61,1 % през 2019 г. и да продължи да намалява, като достигне 51,6 % от БВП през 2021 г. Макроикономическият сценарий в основата на тези бюджетни прогнози е реалистичен. В същото време мерките, необходими за подкрепа на планираните цели за дефицита от 2020 г. нататък, не са все още напълно конкретизирани.

               (7)На 13 юли 2018 г. Съветът препоръча Ирландия да постигне своята средносрочна бюджетна цел през 2019 г. Това е съвместимо с максимален номинален темп на растеж на нетните първични държавни разходи
                  8
                в размер на 7,0 % през 2019 г., което съответства на допустимо влошаване на структурното салдо с 0,3 % от БВП. Въз основа на прогнозата на Комисията от пролетта на 2019 г. Ирландия се очаква да се съобрази с препоръчаната фискална корекция през 2019 г.

               (8)През 2020 г. Ирландия би трябвало да постигне своята средносрочна бюджетна цел. Въз основа на прогнозата на Комисията от пролетта на 2019 г. това е съвместимо с максимален номинален темп на растеж на нетните първични държавни разходи в размер на 3,7 % през 2019 г.
                  9
               , което съответства на годишна структурна корекция от 0,7 % от БВП. Според прогнозите Ирландия ще постигне средносрочната бюджетна цел. Очаква се консолидираният държавен дълг да продължи да намалява устойчиво, надхвърляйки изискванията на правилото за дълга. Като цяло Съветът е на мнение, че се предвижда Ирландия да спази разпоредбите на Пакта за стабилност и растеж през 2019 г. и 2020 г. С оглед на разликата в измерванията на БВП и вътрешното производство в Ирландия и свързаното с него въздействие върху съотношението на дълга към БВП на Ирландия, настоящите циклични условия в Ирландия и повишените външни рискове за страната, би било разумно да се използват всякакви извънредни приходи за по-нататъшното намаляване на съотношението на консолидирания държавен дълг към БВП.

               (9)Публичните финанси бяха подобрени в контекста на здрав растеж на производството, но остават рискове от нестабилност на приходите и има възможност приходите да станат по-устойчиви на икономическите колебания и сътресения. Ограничаването на обхвата и на броя на данъчните разходи и разширяването на данъчната основа ще подобрят стабилността на данъчните постъпления в условията на икономическа нестабилност. Макар че Ирландия увеличи по-ниската ставка на данък добавена стойност върху туристическите дейности, някои от последните данъчни мерки бяха съсредоточени върху намаления и облекчения. Освен това Ирландия има допълнителен потенциал да подобри начина, по който нейната данъчна система може да подкрепя целите в областта на екологията. Тези усилия биха могли да включват намаляване на субсидиите за изкопаеми горива и отправянето на по-силен ценови сигнал към инвеститорите посредством ангажимент за планово увеличение на данъка върху въглеродните емисии през следващото десетилетие.

               (10)Борбата срещу агресивното данъчно планиране е от съществено значение за това данъчните системи да станат по-ефикасни и справедливи, както бе отбелязано в препоръките за еврозоната от 2019 г. Разпространението между държавите членки на ефектите от стратегиите на данъкоплатците за агресивно данъчно планиране налага координирани действия на националните политики, които да допълват законодателството на ЕС. Ирландия предприе мерки против агресивното данъчно планиране, но високото равнище на плащанията за дивиденти и авторски и лицензионни възнаграждения като процент от БВП показват, че данъчните правила на Ирландия се използват от предприятията, които прибягват към агресивно данъчно планиране. Ограниченото прилагане на данъци, удържани при източника (т.е от лица пребиваващи в ЕС към такива, които пребивават в трети държави) върху дивиденти и авторски и лицензионни възнаграждения, направени от дружества със седалище в Ирландия, може да доведе до пълно избягване на данъчно облагане върху тези плащания, ако те не са обложени също в държавата на местоназначение.

               (11)Остават рискове за дългосрочната фискална устойчивост, породени от разходите, свързани със застаряването. Предвижда се разходите за здравеопазване да се повишат от 4,1 % от БВП през 2016 г. до 5,1 % през 2070 г., като през 2063 г. достигнат пиков дял от 5,2 %. При все че съществуват аспекти на системата за здравеопазване в Ирландия, които функционират добре или са се подобрили, системата е неефективна, изпитва трудности да отговори на търсенето и не предоставя координирано, интегрирано здравно обслужване. За да смекчи ескалиращия натиск на търсенето, ирландското правителство одобри стратегия за изпълнение Sláintecare, както и създаде служба за изпълнението на програмата Sláintecare, която през следващите 10 години да реформира и модернизира всеобхватно услугите на здравеопазването и социалните грижи на Ирландия. Планираната реформа представлява надеждна концепция за достъпна за всички и устойчива система на здравеопазването, за посрещане на нуждите на застаряващото население и за пренасочване на грижите в общността, като се поставя по-силен акцент върху превенцията. Това вероятно ще има положително въздействие за намаляване ролята на активното лечение, като по този начин здравеопазването стане по-ефективно от гледна точка на разходите. Изпълнението на тази стратегия обаче е застрашено от трудностите на здравната система по отношение на пазара на двойно здравно осигуряване, както и на ефективното управление на собствения бюджет, резултати и работна сила в краткосрочен план. За да се реализира концепцията Sláintecare в дългосрочен план, краткосрочните разходи също ще трябва да бъдат ограничени.

               (12)Въпреки положените от правителството усилия за ограничаване на публичните разходи за пенсии, очаква се общият дефицит на пенсионната система да нарасне значително в дългосрочен план, в резултат на което пенсионните разходи да се увеличат от 5 % от БВП през 2016 г. до 6,6 % през 2070 г., като през 2053 г. достигнат пикова стойност от 7,5 %. Своевременното и пълно прилагане на представената пътна карта за реформа на пенсионната система е от възлово значение за повишаването на фискалната устойчивост на ирландската пенсионна система.

               (13)Увеличаването на инвестициите в умения, образование и обучение, както и в социално приобщаване е от съществено значение за подобряване на производителността и дългосрочния приобщаващ растеж на Ирландия. Затягането на пазара на труда и очертаващите се в някои сектори недостиг на умения и несъответствие между търсените и предлаганите умения изискват усилия за ангажиране на неактивните групи от потенциални работници и за инвестиране в неизползвания човешки капитал. Съществува възможност за насърчаване на повишаване на уменията, както и по-добро адаптиране на образователните програми и професионалното обучение към нуждите на пазара на труда. Ниският процент на работната сила с основни цифрови умения налага допълнителни инвестиции в обучение на работното място и повишаване на уменията на по-възрастните работници. Инвестирането в достъп до качествени грижи за децата на приемливи цени, както и въвеждането на националната схема за грижи за децата ще спомогне за увеличаването на доста ниския процент на заетост на жените. Процентът на участие на хората с увреждания на пазара на труда е сред най-ниските в Европа. Броят на хората, които живеят в домакинства с нисък интензитет на икономическа активност, продължава да бъде един от най-високите в ЕС, поради което изпъква необходимостта от по-интегрирани и целенасочени стратегии за активизиране в подкрепа на тази конкретна група.

               (14)Годините на слаби инвестиции след икономическия срив оказват своето влияние върху наличието на достъпни и социални жилища, както и на подходяща инфраструктура в областите на чистия транспорт и енергия, вода и свръхвисокоскоростни широколентови мрежи, като това, на свой ред, създава пречки пред стопанските инвестиции. Освен това емисиите на парникови газове от автомобилния транспорт са се увеличили значително през последните 5 години. Подобряването на инфраструктурата, в съчетание с териториалното устройство, може да бъде решаващ фактор за подобряване на предлагането на жилища, засилването на частните инвестиции, насърчаването на производителността и гарантирането на балансирано регионално икономическо развитие. Съобразената с бъдещето развитие свързаност и достатъчните умения в областта на цифровите технологии продължават да са от решаващо значение за ефективното използване на цифровите технологии от местните дружества, както и за процъфтяването на националния сектор на информационните и комуникационните технологии. Остават значителни предизвикателства по отношение на достъпа до свръхвисокоскоростни широколентови услуги, по-специално в селските райони. По-големите инфраструктурни инвестиции в чиста енергия, чисти обществен транспорт и водоснабдяване, както и по-интензивните усилия в областта на декарбонизацията, енергийната ефективност, възобновяемите енергийни източници и кръговата икономика биха подпомогнали Ирландия в нейния преход към нисковъглеродна и устойчива по отношение на околната среда икономика.

               (15)Макар че в резултат на стартиралия национален план за развитие би могло да се стигне до осигуряването на допълнителна основна инфраструктура, слабият капацитет на строителния сектор може да се превърне в пречка пред своевременното ѝ предоставяне. Освен това диверсифицирането на морския транспорт и енергийните връзки с континентална Европа би могло да повиши устойчивостта на икономиката спрямо външни сътресения. Ирландия досега не успява да премахне зависимостта между своя икономически растеж и емисиите на парникови газове и замърсители на въздуха. Емисиите на парникови газове постоянно нарастват, по-специално в транспорта, селското стопанство, енергетиката и застроената среда. Липсата на напредък в тази област ще направи по-трудно за Ирландия да изпълни своите задължения по линия на ЕС, като същевременно увеличава цената на бъдещите действия.

               (16)Трайният недостиг на предлагането в съчетание с нарастващо търсене продължават да подхранват покачвания на цените на имотите. Въпреки че през 2017 г. цените не изглеждаха завишени, достъпността се превръща в повод за безпокойство. Недостигът на предлагане на жилища засяга също и социалното жилищно настаняване поради недостатъчните инвестиции и строежи през последното десетилетие. Докато годишното търсене се оценява на около 72 000 жилищни единици, за 2019 г. е планирано завършването на само 10 000. Предвидено е подпомагането на още 17 000 лица чрез действащата в Ирландия схема за подпомагане на наемателите и на жилищното настаняване (Housing Assistance Payment or Rental Accommodation Scheme), но с това се рискува повишаване на наемите на частния пазар, на който предлагането и без това е ограничено. Голям брой социални жилища са недостатъчно заети, особено в района на Дъблин, отчасти поради остарели практики на „наследяване“ на жилището. Неадекватните комбинации на предоставяните видове социални жилища заедно с много ниския брой на достъпни жилища, чийто наем покрива единствено разходите за построяването им, са фактори, които допълнително усложняват положението. Това има за резултат постоянното нарастване на броя на хората и семействата, живеещи в места за спешно настаняване, като бездомността достигна нови максимални стойности през февруари 2019 г.

               (17)Насърчаването на производителността на местните предприятия чрез иновации е от решаващо значение за поддържането на по-солиден и устойчив растеж на производителността в страната. Разходите за научноизследователска и развойна дейност на предприятията продължава да нарастват, но са все още под средното за ЕС и са силно концентрирани в предприятията, които са чужда собственост. Има възможности за адаптиране на политиките в областта на иновациите, така че да оказват по-добра подкрепа на ирландските малки и средни предприятия. Непряката подкрепа (т.е. данъчни кредити) остава основният инструмент на публична подкрепа за научноизследователската и развойната дейност в Ирландия (възлиза на 80 % от общото публично финансиране). Засилването на връзките между мултинационалните дружества и националните предприятия би могло да спомогне за подобряване на разпространението на иновациите в икономиката. Освен това по-тясното сътрудничество между предприятията и публичните научноизследователски центрове също би довело до увеличаване на потенциала за иновации.

               (18)Въпреки че ниските нива на публичната научноизследователска и развойна дейност продължават да предизвикват загриженост (1,05 % от БВП в сравнение със средно 2 % за ЕС), наскоро приетата програма „Бъдещи работни места — Ирландия (2019 г.)“ осигурява перспективна рамка за стимулиране на иновациите и технологичната промяна и подобряване на производителността на малките и средни предприятия. Нейното цялостно изпълнение обаче ще зависи от значително увеличение на публичните разходи за научни изследвания и иновации и превръщането на наскоро приетата програма в конкретни политически мерки. В сегашния му вид в този амбициозен списък от мерки все още липсват важни подробности и точни дати за изпълнение. Например за действия, които следва да бъдат предприети през 2019 г., не са определени мерки за повишаване на наличността на дългосрочни инвестиции в собствен капитал с цел подкрепа на местни дружества при разгръщането на тяхната стопанска дейност; съчетанието от политики за насърчаване на малките и средните предприятия да инвестират в нови технологии е комбинация от данъчен кредит и неданъчни стимули за насърчаване на малките и средните предприятия да инвестират в иновации, но относителният размер на тези мерки остава неизвестен. Макар че стратегията отчита значението на широколентовата инфраструктура за производителността, не са планирани конкретни действия и резултати, за да се преодолее разликата между Ирландия и другите държави членки на ЕС, когато става въпрос за внедряването на съобразени с бъдещето широколентови мрежи в съответствие с целите за общество на гигабитов интернет „ЕС 2025“.

               (19)Регионалните различия в Ирландия са значителни и нарастват през последното десетилетие. В Ирландия са налице доста високи регионалните икономически различия в сравнение с други държави — членки на ЕС, по отношение на БВП на глава от населението. В периода 2000 — 2016 г. БВП на глава от населението в южния и източния регион се е увеличил с 74 %, което е с 63 процентни пункта повече, отколкото в пограничния, централния и западния регион, като разликата се ускорила след 2012 г. През 2016 г. БВП на глава от населението в южния и източния регион е 2,6 пъти по-висок от този в пограничния, централния и западния регион. Регионът на Дъблин, където живеят 40 % от населението на Ирландия, е допринесъл с 62 процентни пункта за ръста на БВП през периода 2000—2016 г.

               (20)Регулаторните пречки пред предприемачеството (и по-специално някои правила, свързани с търговските имоти и правните услуги) засягат отрицателно навлизането и излизането на фирми на пазара, като по този начин се накърнява производителността на местните ирландски предприятия. Препятствията пред навлизането на пазарите на дребно представляват предизвикателство. Ирландия се класира сред първите пет държави с най-голям брой процедурни изисквания по отношение на откриването на обекти за търговия на дребно. Търговците на дребно са изправени пред процедурни пречки, които забавят и увеличават разходите за отварянето на нови магазини и могат да имат отрицателно въздействие върху пазарната структура и динамика.

               (21)Новият закон за регулиране на правните услуги остава да бъде приложен, тъй като въвеждането на разпоредбите е все още засегнато от значителни закъснения, независимо че продължават подготвителни консултации. Остават несигурни възможностите за допускането на пряк достъп до услугите на баристър във връзка със спорове, както и на това юридически лица да стават партньори във всички видове адвокатски дружества. От друга страна, трябва да се избягват прекалено сложните правила за дейността и управлението на мултидисциплинарните дружества. Амбициозното прилагане на безсрочните трудови реформи е въпрос от първостепенен приоритет. „Амбиция 2.3“ в програмата „Бъдещи работни места — Ирландия (2019 г.)“ се отнася до справянето с проблемите, свързани с разходите за правни услуги, но единственият резултат, предвиден за 2019 г., е ориентировъчен, а сроковете — неясни. Забавянето в прилагането на тази реформа допринася за високите разходи за правни услуги в Ирландия, което е в ущърб на предприятията, по-конкретно на малките и средни предприятия, както и на физическите лица. Тъй като правните услуги са значителен разход за другите бизнес услуги, ограниченията в този сектор допринасят за високите цени на другите услуги (например застраховките).

               (22)Процентите на необслужваните кредити продължава да намаляват, като са намалели с 3,4 процентни пункта до 7,8 % през годината до третото тримесечие на 2018 г. Банките са на път да изпълнят своите цели за намаляване, подпомагани в това отношение от продажби на пакети от необслужваните кредити, усилия за преструктурирането им и повишение на цените на недвижимите имоти. Просрочията по дългосрочни ипотеки (над 2 години) остават относително високи, което води до запазването на процентите на необслужваните кредити над средното равнище за еврозоната. Бяха предложени няколко инициативи и проектозакони, като например закона „няма продажба при несъгласие“, с цел справяне със социалните и икономическите последици от преструктурирането на необслужваните кредити, включително за уязвимите домакинства. През 2018 г. кредитният регистър започна да функционира изцяло по отношение на потребителските заеми, като той ще бъде от решаващо значение за оценката на това, дали кредитополучателите могат да обслужват своите дългове. Процедурите по несъстоятелност и използването на съдебните и извънсъдебните варианти за преструктуриране на просрочени кредити остават ограничени. По-нататъшното намаляване на дългосрочните просрочени задължения, като същевременно се доразвиват инициативите относно уязвимите домакинства, без да се създават ненужни препятствия пред преструктурирането на необслужваните кредити, остава предизвикателство и изисква постоянно наблюдение.

               (23)Програмирането на средствата от ЕС за периода 2021—2027 г. би могло да спомогне за справяне с някои от пропуските, установени в препоръките, по-специално в областите, обхванати от приложение Г към доклада за страната
                  10
               . Това би позволило на Ирландия да използва по най-добър начин тези средства по отношение на посочените сектори, като се отчитат регионалните различия.

               (24)В контекста на европейския семестър за 2019 г. Комисията направи цялостен анализ на икономическата политика на Ирландия и го публикува в доклада за страната за 2019 г. Тя оцени също програмата за стабилност за 2019 г., националната програма за реформи за 2019 г., както и предприетите последващи действия във връзка с препоръките към Ирландия, отправени през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Ирландия, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза на равнището на Съюза за бъдещите решения на държавите членки.

               (25)Предвид тази оценка Съветът разгледа програмата за стабилност за 2019 г. и е на мнение, че Ирландия се очаква да спази разпоредбите на Пакта за стабилност и растеж.

               (26)С оглед на задълбочения преглед, направен от Комисията, и на тази оценка Съветът разгледа националната програма за реформи за 2019 г. и програмата за стабилност за 2019 г. Неговите препоръки по член 6 от Регламент (ЕС) № 1176/2011 са отразени в препоръки 1—3 по-долу.

               ПРЕПОРЪЧВА на Ирландия да предприеме следните действия през 2019 г. и 2020 г.:

               1.Да постигне средносрочната бюджетна цел през 2020 г. Да използва извънредните приходи, за да ускори намаляването на съотношението на консолидирания държавен дълг към БВП. Да ограничи обхвата и броя на данъчните разходи и да разшири данъчната основа. Да продължи с действията по отношение на характеристиките на данъчната система, които потенциално улесняват агресивното данъчно планиране, като се съсредоточи по-специално върху изходящите плащания. Да се справи с очакваното увеличение на разходите, свързани със застаряването на населението, като увеличи ефективността на разходите в здравеопазването и като осъществи напълно планираните пенсионни реформи.

               2.Да предоставя персонализирана активна подкрепа за интеграцията и да способства за повишаване на квалификациите, по-специално за уязвимите групи и хората, живеещи в домакинства с нисък интензитет на икономическа активност. Да подобри наличността на достъпни и качествени грижи за децата.

               3.Да съсредоточи икономическите политики, свързани с инвестиции, върху ниските въглеродни емисии и енергийния преход, намаляването на емисиите на парникови газове, устойчивия транспорт, водоснабдяването, цифровата инфраструктура и достъпните и социални жилища, като се вземат предвид регионалните различия. Да прилага мерки, включително предвидените в стратегията за бъдещите работни места, за диверсификация на икономиката и подобряване на производителността на ирландските предприятия — по-специално малките и средните предприятия, чрез стимулиране на научните изследвания и иновациите и чрез намаляване на регулаторните пречки пред предприемачеството.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        OВ L 306, 23.11.2011 г., стр. 25.

                     (3)

                        SWD(2019) 1006 final.

                     (4)

                        COM(2019) 150 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕС) № 1083/2006 на Съвета (ОВ L 347, 20.12.2013 г., стр. 320).

                     (6)

                        COM(2014) 494 final.

                     (7)

                        Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методика.

                     (8)

                        Нетните първични разходи на държавното управление се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Държавните разходи за бруто образуване на основен капитал се изглаждат за период от 4 години. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани. Целевият показател за разходите за Ирландия отразява корекция с цел да се коригира изкривяване в 10-годишния референтен темп на потенциалния растеж, породено от изключително високия ръст на растежа на реалния БВП през 2015 г. Следвайки подхода, възприет от ирландските органи в техните изчисления за бюджета за 2017 г., Комисията използва средната стойност на потенциалния растеж през 2014 г. и 2016 г.

                     (9)

                        От 2019 г. нататък целевият показател за разходите отразява корекция с цел да се коригира изкривяване в 10-годишния референтен темп на потенциалния растеж, породено от изключително високия ръст на растежа на реалния БВП през 2015 г.

                     (10)

                        SWD(2019) 1006 final.


               ЕВРОПЕЙСКА КОМИСИЯ
            Брюксел, 5.6.2019
            COM(2019) 506 final
            Препоръка за
            ПРЕПОРЪКА НА СЪВЕТА
            относно националната програма за реформи на Естония за 2019 г. и съдържаща становище на Съвета относно програмата за стабилност на Естония за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Естония за 2019 г. и съдържаща становище на Съвета относно програмата за стабилност на Естония за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. В него надлежно беше отчетен Европейският стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията също прие Доклада за механизма за предупреждение, в който Естония не е посочена като държава членка, за която ще се извърши задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие препоръката относно икономическата политика на еврозоната (наричана оттук нататък „препоръка за еврозоната“).

               (2)Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз, Естония следва да гарантира пълното и навременно изпълнение на препоръката за еврозоната, както е посочено в препоръка 3 по-долу. По-специално съсредоточаването на свързаните с инвестициите мерки на икономическа политика в посочените области ще спомогне за изпълнението на втората препоръка за еврозоната по отношение на подкрепата за инвестициите.

               (3)Докладът за Естония за 2019 г.
                  2
                беше публикуван на 27 февруари 2019 г. В него бе оценен напредъкът на Естония в изпълнението на специфичните за държавата препоръки, приети от Съвета на 13 юли 2018 г., последващите действия във връзка с препоръките, отправени към Естония през предходните години, както и напредъкът на страната по националните ѝ цели по стратегията „Европа 2020“.

               (4)На 30 май 2019 г. Естония представи националната си програма за реформи за 2019 г., а на 30 април 2019 г.— своята програма за стабилност за 2019 г.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014 — 2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  3
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление
                  4
               .

               (6)Спрямо Естония понастоящем се прилагат предпазните мерки на Пакта за стабилност и растеж. Програмата за стабилност за 2019 г. беше представена във основа на хипотеза за непроменена политика. Правителството планира да премине от дефицит по консолидирания държавен бюджет от 0,6 % от БВП през 2018 г. към дефицит от 0,2 % от БВП през 2019 г. и 0,3 % от БВП през 2020 г., а след това да отбележи дефицит от 0,7% от БВП до 2022 г. Въз основа на преизчисленото структурно салдо
                  5
                средносрочната бюджетна цел от 0,5 % от БВП в структурно изражение не се планира да бъде изпълнена през периода, обхванат от програмата за стабилност за 2019 г. Съотношението на консолидирания държавен дълг към БВП се очаква да намалее до 5,3 % от БВП до 2022 г. Макроикономическият сценарий в основата на тези бюджетни прогнози е благоприятен. Не са определени мерките, необходими за подкрепа на планираните цели за дефицита, което представлява риск за хипотезите относно прираста на приходите.

               (7)На 13 юли 2018 г. Съветът препоръча на Естония да гарантира, че номиналният темп на растеж на нетните първични държавни разходи
                  6
                не надвишава 4,1 % през 2019 г., което съответства на годишна корекция на структурното салдо от 0,6 % от БВП. С оглед на прогнозата на Комисията от есента на 2018 г., в която се предвиждаше позиция, по-близка до средносрочната бюджетна цел през 2019 г. и съответстваща на правилата за размразяване на изискваната корекция, номиналният темп на растеж на нетните първични държавни разходи не следва да надвишава 4,9 %, което съответства на годишна корекция на структурното салдо от 0,3 % през 2019 г. Въз основа на прогнозата на Комисията от пролетта на 2019 г. има риск от значително отклонение от това изискване през 2019 г.

               (8)През 2020 г., с оглед на прогнозираната разлика от 2,7 % между фактическия и потенциалния БВП в Естония, както и поради това, че планираният растеж на БВП е под очаквания потенциален растеж, номиналният темп на растеж на нетните първични държавни разходи не следва да надвиши 4,1 %, което съответства на структурна корекция от 0,6 % от БВП, произтичаща от общоприетата корекционна матрица на изискванията съгласно Пакта за стабилност и растеж. Въз основа на прогнозата на Комисията от пролетта на 2019 г. при непроменена политика има риск от значително отклонение от това изискване през 2020 г. Като цяло Съветът е на мнение, че от 2019 г. трябва да се предприемат необходимите допълнителни мерки, за да се спазят разпоредбите на Пакта за стабилност и растеж.

               (9)Предотвратяването на изпирането на пари се превърна в приоритет за Естония на фона на големите скандали, свързани с изпирането на пари. Естония укрепи своята рамка за борба с изпирането на пари и делът на депозитите на чуждестранни лица в естонския банков сектор намаля значително. Въпреки това продължават да съществуват предизвикателства. Въпреки че естонското правителство въведе допълнителни мерки и насоки за по-нататъшното укрепване на превенцията в тази област, парламентът на Естония все още не е приел законодателна инициатива, целяща увеличаване на капацитета на надзора по отношение на борбата с изпирането на пари. Следва да се обърне внимание на ефективното прилагане на тези мерки след тяхното приемане.

               (10)Недостигът на умения и и несъответствието между търсените и предлаганите умения са сред основните пречки пред бизнес инвестициите и ограничават нарастването на производителността. През последните години Естония осъществи широкообхватни реформи, но тенденциите на пазара на труда и намаляването на населението в трудоспособна възраст представляват дългосрочни предизвикателства за системата на образование и обучение. Тези предизвикателства включват все още висок процент на преждевременно напускащи училище, непълна реорганизация на училищната мрежа; недостатъчната адекватност на висшето образование и професионалното образование и обучение за пазара на труда; и предизвикателствата, свързани със застаряването на учителите и ниската привлекателност на професията. Въпреки че участието в ученето за възрастни се подобрява, повишаването на квалификацията и преквалификацията на работната сила не се извършват достатъчно бързо, така че се наблюдава изоставане от тенденциите на пазара на труда. Недостатъчният капацитет за иновации е в центъра на набелязаните нужди от умения. Въпреки големия процент на специалистите в областта на информационните и комуникационните технологии, предприятията предоставят ограничено обучение за придобиване на умения в областта на цифровите технологии. Подобряването на адекватността на системата за образование и обучение за пазара на труда, включително чрез инвестиране в професионално ориентиране, справянето с преждевременното напускане на училище и по-доброто предвиждане на потребностите от умения биха спомогнали да се гарантира, че хората притежават правилните умения. Освен това подобряването на условията на труд на учителите, качеството на преподаването и образователните политики в отговор на демографските и икономическите тенденции ще укрепи капацитета на системата за образование и обучение.

               (11)Въпреки подобренията, бедността, социалното изключване и неравенството в доходите остават високи, особено сред по-възрастните хора. През 2017 г. около 42 % от лицата на възраст 65 и повече години са били изложени на риск от бедност и социално изключване в сравнение със средната стойност за Европейския съюз от 15 %. Социалноосигурителните обезщетения все още не са ефективни за намаляване на бедността, а мрежата за социална сигурност е слаба. Предоставянето на качествени и достъпни социални услуги е възпрепятствано от слабата координация между службите в областта на здравеопазването и социалните грижи и от големите различия в способността на общините да набелязват нуждите от социални услуги и да ги предоставят. Хората също трябва да покрият голяма част от разходите за услугите, предоставяни от органите. Публичните разходи на Естония за дългосрочни грижи бяха по-малко от половината от средната стойност за ЕС (0,6 % от БВП в сравнение с 1,6 % от БВП през 2016 г.). Няма превантивни мерки или система за подпомагане, за да се намали тежестта върху лицата, полагащи неформални грижи. Делът на хората с неудовлетворени потребности от медицински грижи остава един от най-високите в ЕС (11,7 %), което свидетелства за проблеми с достъпността и ефективността на системата на здравеопазването. Тези предизвикателства сочат необходимостта от предоставяне на достъпни и качествени социални и здравни услуги по интегриран начин и от разработване на цялостна рамка за дългосрочни грижи. Инвестициите в подкрепа на социалното приобщаване, включително в социалната инфраструктура, биха насърчили приобщаващия растеж.

               (12)Разликата в заплащането между жените и мъжете от 25,6 % през 2017 г. остава сред най-високите в Съюза и е малко по-голяма в сравнение с предходната година. Освен това отражението на родителството върху заетостта на жените е значително над средното за Съюза (съответно 25,2 и 9,0 %). Дългите родителски отпуски често водят до по-бавно развитие на кариерата за жените. Наблюдава се тенденция жените да работят в икономически сектори и професии с по-ниско заплащане, въпреки че образователното им равнище е по-високо от това на мъжете. Неотдавнашните мерки добавиха гъвкавост към системата за предоставяне на родителски отпуск и обезщетения с цел улесняване на връщането на родителите на пазара на труда. Използването на услуги за детски грижи се подобрява. Въпреки това фактори като икономическата дейност, професията, възрастта, трудовия стаж или работното време обясняват само част от разликата в заплащането между жените и мъжете, като оставят необяснима разлика от 20 % спрямо средната стойност за ЕС от 11,5 %. Прозрачността при заплащането би могла да спомогне за по-доброто разбиране на причините за тази голяма разлика в заплащането на жените и мъжете. Продължаването на инвестициите в грижите за децата и активните мерки на пазара на труда биха спомогнали за заетостта на жените. Освен това ангажирането със социалните партньори и укрепването на техния капацитет продължават да бъдат важни в по-широк контекст.

               (13)Като периферна страна с ниска гъстота на населението добре функциониращата и взаимосвързана транспортна система е от ключово значение за икономическите дейности и износа на Естония. Транспортната инфраструктура на Естония е изправена пред някои недостатъци по отношение на свързаността и устойчивостта. Недостатъчно развити остават железопътният и интермодалният транспорт. Освен това емисиите на парникови газове от автомобилния транспорт са се увеличили през последните 5 години. Други иновативни и устойчиви решения биха могли да спомогнат за преодоляване на проблемите, свързани със задръстванията и с обществения транспорт. Синхронизирането на електроенергийната система на Естония с континенталната европейска мрежа е от ключово значение за гарантиране на сигурността на доставките на електроенергия в целия Балтийски регион. Инвестициите в инфраструктура биха спомогнали за подобряване на конкурентоспособността на естонските предприятия.

               (14)При ниските инвестиции в научноизследователска и развойна дейност, особено от частния сектор, производителността на Естония изостава. Докато през 2017 г. публичните разходи за научноизследователска и развойна дейност бяха малко под средните за ЕС, бизнес инвестициите бяха само 0,61 % от БВП — около половината от средната стойност за ЕС. Малък е делът на предприятията, особено сред малките и средните предприятия, които отчитат дейности в областта на научните изследвания и иновациите. Намаляват разходите, които не са свързани с научноизследователската и развойната дейност, а сътрудничеството между научните и стопанските среди е слабо. Някои от тези фактори водят до снижаване на резултатите на страната в областта на иновациите и производителността. По-целенасочените инвестиции в научни изследвания, развитие и иновации, включително в цифровизация и автоматизация на предприятията, биха повишили производителността и конкурентоспособността на Естония. Същият резултат ще бъде постигнат, ако се определят по-добре приоритетите на научноизследователските теми в области, които са от значение за икономиката. Естонските органи разработиха и приложиха няколко мерки за преодоляване на недостатъците в системата за научни изследвания и иновации, но въздействието им до момента остава ограничено.

               (15)Продължават да съществуват предизвикателства в областта на ресурсната и енергийната ефективност. Показателите за екоиновации на Естония не отразяват напълно потенциала на страната, а комплексният ѝ резултат от 60 в областта на екоиновациите е с 40 % по-нисък от средната стойност за ЕС. Въпреки някои подобрения през последните години Естония е с три пъти по-ниска от средната за ЕС стойност по отношение на производителността на ресурсите, а разликата с останалата част от ЕС се увеличава. Само малка част от естонските малки и средни предприятия предприемат действия за подобряване на ресурсната си ефективност и стават по-екологосъобразни. Освен това икономиката е силно енергоемка, като равнищата на потребление на енергия са значително по-високи от средните за ЕС. Всички региони в Естония изостават в подобряването на ресурсната и енергийната ефективност. С дял от 0,4 % Естония е доста под националната си цел за дял от 10 % на енергията от възобновяеми източници в транспорта. Насърчаването на ресурсната и енергийната ефективност, по-специално в сградния сектор, и подкрепата за кръговата икономика, включително чрез увеличаване на инвестициите, биха допринесли допълнително за по-конкурентоспособна и устойчива икономика.

               (16)Процедурите по несъстоятелност в Естония отнемат около три години, а процентът на събирането на вземанията е малко над 40 %. Това задържа трудови и финансови ресурси в по-малко продуктивни предприятия. Нарушават се стимулите за инвестиране и предоставяне на финансиране на предприятията. Реформирането на рамката на несъстоятелността би било от значение, за да се съкрати продължителността на производството по несъстоятелност и да се увеличи процентът на събиране на вземанията за кредиторите. По-специално това би могло да включва насърчаване на използването на производства преди и след фазата на несъстоятелността и предотвратяване на поетапната ликвидация на дружествата.

               (17)Програмирането на средствата на ЕС за периода 2021—2027 г. би могло да спомогне за преодоляване на някои от пропуските, установени в препоръките, по-специално в областите, включени в приложение Г към доклада за страната
                  7
               . Това ще позволи на Естония да използва по най-добрия начин тези средства по отношение на набелязаните сектори, като се вземат предвид регионалните различия.

               (18)В контекста на европейския семестър за 2019 г. Комисията изготви подробен анализ на икономическата политика на Естония и го публикува в доклада за страната за 2019 г. Освен това Комисията направи оценка на програмата за стабилност за 2019 г., националната програма за реформи за 2019 г. и последващите действия във връзка с препоръките, отправени към Естония през предходните години. Комисията взе предвид не само тяхното значение за провеждането на устойчива фискална и социално-икономическа политика в Естония, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнище Съюз към бъдещите решения на държавите членки.

               (19)С оглед на тази оценка Съветът разгледа програмата за стабилност за 2019 г., като становището му
                  8
                е изразено по-специално в препоръка 1 по-долу,

               ПРЕПОРЪЧВА на Естония да предприеме следните действия през 2019 г. и 2020 г.:

               1.Да гарантира, че номиналният темп на растеж на нетните първични държавни разходи не надвишава 4,1 % през 2020 г., което съответства на годишна корекция на структурното салдо от 0,6 % от БВП. Да осигури ефективен надзор и прилагане на рамката за борба с изпирането на пари.

               2.Да отстрани недостига на умения и да насърчава иновациите чрез подобряване на капацитета и адекватността на системата за образование и обучение за пазара на труда. Да подобри адекватността на мрежата за социална сигурност и достъпа до финансово достъпни и интегрирани социални услуги. Да предприеме мерки за намаляване на разликата в заплащането между мъжете и жените, включително чрез подобряване на прозрачността на възнагражденията.

               3.Да насочи свързана с инвестициите икономическа политика в областта на устойчивата транспортна и енергийна инфраструктура, включително междусистемните връзки, за насърчаване на научните изследвания и иновациите, както и за ресурсната и енергийната ефективност, като се вземат предвид регионалните различия.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        SWD(2019) 1005 final.

                     (3)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (4)

                        COM(2014) 494 final.

                     (5)

                        Салдо, коригирано спрямо фазата на икономическия цикъл, без еднократните и другите временни мерки, преизчислено от Комисията с помощта на общоприетата методика.

                     (6)

                        Нетните първични държавни разходи се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Държавните разходи за бруто образуване на основен капитал се изглаждат за период от 4 години. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (7)

                        SWD(2019) 1005 final.

                     (8)

                        Съгласно член 5, параграф 2 от Регламент (ЕО) № 1466/97 на Съвета.